b'\n_START_ARTICLE_\nHottentotta tamulus\n_START_SECTION_\nTelesne zna\xc4\x8dilnosti\n_START_PARAGRAPH_\nV dol\xc5\xbeino zraste od 5-9 cm. Obarvanost telesa se razlikuje od temno oran\xc5\xbene preko svetlo rde\xc4\x8de-rjave do temno rjave barve, na glavoprsju in mezosomi pa so lahko posejane sive pike. Noge in vrhovi pedipalpov so svetlo obarvani (oran\xc5\xbeno-rumeno do svetlo rde\xc4\x8de-rjavo). Kot je zna\xc4\x8dilno za \xc5\xa1korpijone iz dru\xc5\xbeine Buthidae, ima dokaj majhna kle\xc5\xa1\xc4\x8da na pedipalpih, zmerno zadebeljene \xc4\x8dlenke na repnem delu (metasomi) in razmeroma okrogel (bulbozen) strupni mehur\xc4\x8dek z dokaj veliko strupeno bodico.\n_START_SECTION_\n\xc5\xbdivljenjski prostor in navade\n_START_PARAGRAPH_\nIndijski rde\xc4\x8di \xc5\xa1korpijon je raz\xc5\xa1irjen po poraslih ni\xc5\xbeinah s subtropskim oz. tropskim vla\xc5\xbenim podnebjem in pogosto prebiva v bli\xc5\xbeini \xc4\x8dlove\xc5\xa1kih naselij ali v njih, \xc5\xa1e posebej na pode\xc5\xbeelju. Ugajajo mu razli\xc4\x8dne povr\xc5\xa1ine, kot so grmi\xc4\x8devje, travniki, \xc5\xbeitna polja, drevesno lubje, nasadi mangov in planta\xc5\xbee evkaliptov._NEWLINE_Kot vsi drugi \xc5\xa1korpijoni je no\xc4\x8dno aktivna (nokturnalna) \xc5\xbeival, ki se prehranjuje z majhnimi nevreten\xc4\x8darji, pa tudi z vreten\xc4\x8darji, kot so ku\xc5\xa1\xc4\x8darji. Do stika s \xc4\x8dlovekom obi\xc4\x8dajno pride pono\xc4\x8di ali zgodaj zjutraj, kot \xc5\xa1korpijon pomotoma zaide v spalnico ali pade s stropa.\n_START_SECTION_\nStrupenost\n_START_PARAGRAPH_\nIndijski rde\xc4\x8di \xc5\xa1korpijon je po nekaterih podatkih najbolj strupeni \xc5\xa1korpijon na svetu in predstavlja resen javno zdravstveni problem v gosto naseljenih obmo\xc4\x8djih v Indiji in Nepalu. Raziskave so pokazale, da zna\xc5\xa1a stopnja smrtnosti od 8-40\xc2\xa0%, med \xc5\xbertvami pa prevladujejo otroci._NEWLINE_Zastrupitev se ka\xc5\xbee kot mo\xc4\x8dna krajevna bole\xc4\x8dina, bruhanje, potenje, priapizem (bole\xc4\x8da erekcija) ter pomodrelost ko\xc5\xbee in sluznic (cianoza), v huj\xc5\xa1ih primerih pa \xc5\xa1e kot mi\xc5\xa1i\xc4\x8dni kr\xc4\x8di, nizek ali visok krvni tlak (hipo- ali hipertenzija), po\xc4\x8dasen ali pospe\xc5\xa1en sr\xc4\x8dni utrip (bradi- ali tahikardija), nezavest in \xc5\xa1ok._NEWLINE_Strup vpliva torej predvsem na sr\xc4\x8dno\xc5\xbeilni in dihalni sistem, kar velikokrat privede do plju\xc4\x8dnega edema, zaradi \xc4\x8desar se \xc5\xbertev zadu\xc5\xa1i, ali do ve\xc4\x8dorganske odpovedi. Naju\xc4\x8dinkovitej\xc5\xa1e zdravljenje je kombinacija protistrupa oz. antivenina in prazosina (antihipertenziv), kar zmanj\xc5\xa1a stopnjo smrtnosti na manj kot 4\xc2\xa0%._NEWLINE_Kot pri vseh drugih \xc5\xa1korpijonih je strup zapletena me\xc5\xa1anica beljakovin; nekatere sestavine, kot je toksin tamapin, so bile v zadnjem \xc4\x8dasu uspe\xc5\xa1no izolirane.'